**Predkladacia správa**

Návrh na uzavretie *Dohody o ukončení bilaterálnych investičných zmlúv medzi členskými štátmi Európskej únie* (ďalej len *„dohoda“*) predkladá ako iniciatívny návrh minister financií Slovenskej republiky a spolupodpisuje minister zahraničných vecí a európskych záležitostí Slovenskej republiky.

Účelom dohody je implementácia rozsudku Súdneho dvora EÚ zo dňa 6. marca 2018 vo veci C-284/16, Achmea proti Slovenskej republike (ďalej len „*Rozhodnutie Achmea*“), ktorým Súdny dvor EÚ rozhodol, že systém arbitráží medzi investorom a štátom, tak ako je zavedený prostredníctvom bilaterálnych dohôd o ochrane a podpore investícií uzavretých vzájomne medzi členskými štátmi EÚ (ďalej len *„bilaterálne zmluvy“*), je nekompatibilný s právom EÚ.

Všetky členské štáty EÚ sú povinné vyvodiť dôsledky vyplývajúce z Rozhodnutia Achmea, a to na základe zásady lojálnej spolupráce podľa čl. 4 ods. 3 Zmluvy o Európskej únii a v súlade so všeobecnými princípmi autonómie, prednosti a priameho účinku práva EÚ. Členské štáty EÚ majú povinnosť ukončiť všetky bilaterálne zmluvy a zamedziť uplatňovanie Zmluvy o energetickej charte v rámci EÚ.

Vzhľadom k tomu, že po Rozhodnutí Achmea nebolo isté kedy a v akej podobe členské štáty EÚ pristúpia k implementácii tohto rozsudku vo vzťahu k svojim bilaterálnym zmluvám, vláda SR pristúpila k preventívnemu opatreniu a dňa 5. septembra 2018 vyslovila uznesením č. 399/2018 súhlas s ukončením bilaterálnych zmlúv bilaterálne alebo alternatívne uzavretím multilaterálnej dohody. Slovenská republika oslovila jednotlivé členské štáty EÚ s návrhom na bilaterálne ukončenie, avšak preferencia členských štátov EÚ bolo ukončiť všetky bilaterálne zmluvy spoločne.

V priebehu rokov 2018 – 2019 sa uskutočnilo 9 kôl rokovaní členských štátov EÚ o ukončení bilaterálnych zmlúv a úprave práv investorov. Výsledkom rokovaní je predložený návrh dohody. V prípade, ak ktorýkoľvek členský štát EÚ dohodu nepodpíše, Slovenská republika je pripravená s týmito krajinami okamžite začať rokovanie o bilaterálnom ukončení príslušných bilaterálnych zmlúv.[[1]](#footnote-1)

Dohoda upravuje (i) ukončenie bilaterálnych zmlúv (ii) úpravu nárokov uplatnených na základe bilaterálnych zmlúv v ukončených a nových arbitrážach (iii) práva a povinnosti investorov a členských štátov v prebiehajúcich arbitrážach a (iv) záverečné ustanovenia (depozitár dohody, predbežné uplatňovanie dohody, riešenie sporov, nadobudnutie platnosti a ďalšie).

Prostredníctvom dohody a v závislosti od toho, ktoré členské štáty sa stanú signatármi tejto dohody, majú byť ukončené nasledovné slovenské bilaterálne zmluvy:

* Dohoda medzi Československou socialistickou republikou a Hospodárskou úniou belgicko-luxemburskou o vzájomnej podpore a ochrane investícií
* Dohoda medzi vládou Slovenskej republiky a vládou Bulharskej republiky o podpore a vzájomnej ochrane investícií
* Dodatkový protokol k Dohode medzi vládou Slovenskej republiky a vládou Bulharskej republiky o podpore a vzájomnej ochrane investícií podpísanej 21. júla 1994
* Dohoda medzi Českou a Slovenskou Federatívnou Republikou a Dánskym kráľovstvom o podpore a vzájomnej ochrane investícií
* Dohoda medzi vládou Českej a Slovenskej Federatívnej Republiky a vládou Fínskej republiky o podpore a ochrane investícií
* Dohoda o vzájomnej podpore a ochrane investícií medzi Českou a Slovenskou Federatívnou Republikou a Francúzskou republikou
* Dohoda medzi vládou Českej a Slovenskej Federatívnej Republiky a vládou Gréckej republiky o podpore a vzájomnej ochrane investícií
* Dohoda medzi Českou a Slovenskou Federatívnou Republikou a Holandským kráľovstvom o podpore a vzájomnej ochrane investícií
* Dohoda medzi vládou Slovenskej republiky a vládou Chorvátskej republiky podpore a vzájomnej ochrane investícií
* Dodatkový protokol medzi vládou Slovenskej republiky a vládou Chorvátskej republiky o zmenách dohody medzi vládou Slovenskej republiky a vládou Chorvátskej republiky o podpore a vzájomnej ochrane investícií
* Dohoda medzi vládou Slovenskej republiky a vládou Republiky Lotyšsko o podpore a vzájomnej ochrane investícií
* Dohoda medzi Slovenskou republikou a Maďarskou republikou o podpore a vzájomnej ochrane investícií
* Dohoda medzi vládou Slovenskej republiky a vládou Malty o podpore a vzájomnej ochrane investícií
* Dohoda medzi Českou a Slovenskou Federatívnou Republikou a Spolkovou republikou Nemecko o podpore a vzájomnej ochrane investícií
* Dohoda medzi Slovenskou republikou a Poľskou republikou o podpore a vzájomnej ochrane investícií
* Dohoda medzi Slovenskou republikou a Portugalskou republikou o podpore a vzájomnej ochrane investícií
* Dohoda medzi Českou a Slovenskou Federatívnou Republikou a Rakúskou republikou o podpore a ochrane investícií
* Dohoda medzi Slovenskou republikou a Rumunskom o podpore a vzájomnej ochrane investícií
* Dodatkový protokol medzi Slovenskou republikou a Rumunskom k Dohode medzi Slovenskou republikou a Rumunskom o podpore a vzájomnej ochrane investícií podpísanej 3. marca 1994
* Dohoda o vzájomnej ochrane a podpore investícií medzi Slovenskou republikou a Republikou Slovinsko
* Dohoda medzi vládou Českej a Slovenskej Federatívnej Republiky a vládou Spojeného kráľovstva Veľkej Británie a Severného Írska o podpore a ochrane investícií
* Dohoda o vzájomnej ochrane a podpore investícií medzi Českou a Slovenskou Federatívnou Republikou a Španielskym kráľovstvom
* Dohoda medzi Českou a Slovenskou Federatívnou Republikou a Švédskym kráľovstvom o podpore a vzájomnej ochrane investícií

Dohoda je medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb podľa článku 7(4) Ústavy SR a má podľa čl. 7 ods. 5 Ústavy SR prednosť pred zákonmi SR. Z tohto dôvodu sa tento návrh zmluvy predkladá Národnej rade SR na vyslovenie súhlasu a prezidentovi SR na schválenie.

Dohoda sa bude predbežne uplatňovať v súlade s čl. 17 zmluvy.

\* V súčasnosti prebieha finálna korektúra slovenskej jazykovej verzie dohody a finalizuje sa formát prílohy A a B (bezo zmeny obsahu). Text dohody a jej prílohy sa môžu v príslušných častiach (zmluvné strany, zoznam ukončovaných bilaterálnych zmlúv) tiež meniť najmä v prípade, ak sa niektoré členské štáty EÚ rozhodnú, že dohodu nepodpíšu. Predmetné zmeny však nebudú meniť účel dohody, ani podstatným spôsobom meniť jej obsah.

1. Švédsko, Fínsko a Spojené kráľovstvo Veľkej Británie predbežne indikovali, že neprejavia súhlas s návrhom dohody. [↑](#footnote-ref-1)